《旅馆病起奉寄近山白崖诸公》
明代·陈鹤

新桥客舍俯横塘，柳色千门路转长。
却病且须辞酒伴，习闲还欲借僧房。
日高花气蒸书案，风过潮声到石床。
巷陌春深芳草绿，故人车马在何方。

作者简介：（?—1560）明浙江山阴人，家居南京，字鸣轩，一字九皋，号海樵，一作海鹤，又作水樵生。嘉靖四年举人，袭其祖军功，官绍兴卫百户，非素志，因弃官称山人。自少时即博览奇帙名帖。曾得奇病，乃自学为医，七年而愈。工诗善画，水墨花草最为超绝。有《海樵先生集》、《越海亭诗集》。